b'\n_START_ARTICLE_\nEbolos hemoragin\xc4\x97 kar\xc5\xa1tin\xc4\x97\n_START_SECTION_\nEbolos virusas\n_START_PARAGRAPH_\nVirusas priklauso Filoviridae \xc5\xa1eimai, kuriai taip pat priklauso ir Marburgo virusas. Virusas pavadintas pagal Ebolos up\xc4\x99 Kongo Demokratin\xc4\x97je Respublikoje, \xc5\xa1alia kurios dr. Ngoy Mushola 1976\xc2\xa0m. u\xc5\xberegistravo pirm\xc4\x85j\xc4\xaf ligos protr\xc5\xabk\xc4\xaf, ligai i\xc5\xa1plitus Yambuku (Kongo Demokratin\xc4\x97 Respublika) ir Nzara (Sudanas) vietov\xc4\x97se. I\xc5\xa1 602 u\xc5\xberegistruot\xc5\xb3 susirgim\xc5\xb3 397 baig\xc4\x97si mirtimi (66\xc2\xa0%)._NEWLINE_Du 1976\xc2\xa0m. u\xc5\xberegistruoti viruso variantai buvo pavadinti Zairo Ebola (EBO-Z) ir Sudano Ebola (EBO-S). Sudane mirtingumas nuo Ebolos buvo ma\xc5\xbeesnis (50 proc.) nei Zaire, kur mirtingumas buvo 90 proc._NEWLINE_1990\xc2\xa0m. u\xc5\xberegistruotas tre\xc4\x8dias pana\xc5\xa1us virusas Restono mieste Vird\xc5\xbeinijoje (JAV) tarp be\xc5\xbed\xc5\xbeioni\xc5\xb3, importuot\xc5\xb3 i\xc5\xa1 Filipin\xc5\xb3. Jis pavadintas Ebola-Reston. \xc5\xa0is viruso variantas plito oru, bet \xc5\xbemoni\xc5\xb3 auk\xc5\xb3 nebuvo\xc2\xa0\xe2\x80\x93 nors keturi asmenys buvo nustatyti kaip ne\xc5\xa1iojantys virus\xc4\x85, n\xc4\x97 vienas i\xc5\xa1 j\xc5\xb3 nesusirgo._NEWLINE_V\xc4\x97liau Ebolos epidemijos kilo Zaire (1995\xc2\xa0m. ir 2003\xc2\xa0m.), Gabone (1994, 1995 ir 1996\xc2\xa0m.), Ugandoje (2000\xc2\xa0m.) ir dar kart\xc4\x85 Sudane (2004\xc2\xa0m.). Naujas potipis identifikuotas pagal vien\xc4\x85 atvej\xc4\xaf Dramblio Kaulo Krante 1994\xc2\xa0m., EBO-CI. 2003\xc2\xa0m. 120 \xc5\xbemoni\xc5\xb3 mir\xc4\x97 Etoumbi (Konge), kuriame v\xc4\x97liau kilo dar kelios epidemijos, i\xc5\xa1 kuri\xc5\xb3 naujausia\xc2\xa0\xe2\x80\x93 2005\xc2\xa0m. gegu\xc5\xbe\xc4\x97s m\xc4\x97n.\n_START_SECTION_\nInkubacinis periodas\n_START_PARAGRAPH_\nNuo u\xc5\xbesikr\xc4\x97timo iki pirm\xc5\xb3j\xc5\xb3 simptom\xc5\xb3 inkubacinis laikotarpis 2\xe2\x80\x9321 d. bet da\xc5\xbeniausiai vidutinis laikotarpis sudaro 3\xe2\x80\x938 d._NEWLINE_Inkubacinio periodo metu, kol dar neatsirado ligos po\xc5\xbeymi\xc5\xb3, liga n\xc4\x97ra u\xc5\xbekre\xc4\x8diama.\n_START_SECTION_\nPradin\xc4\x97 stadija\n_START_PARAGRAPH_\nPirmieji\xc2\xa0simptomai pasirei\xc5\xa1kia staigiai ir yra labai apgaulingi, nes yra pana\xc5\xa1\xc5\xabs \xc4\xaf bet kurios kitos infekcijos simptomus\xc2\xa0\xe2\x80\x93 sukilusi temperat\xc5\xabra (vir\xc5\xa1ijanti 38,3\xc2\xa0\xc2\xb0C) (95\xc2\xa0% atvej\xc5\xb3), silpnumas bei nuovargis (85\xe2\x80\x9395\xc2\xa0%), galvos skausmas (50\xe2\x80\x9374\xc2\xa0%), gerkl\xc4\x97s, kr\xc5\xabtin\xc4\x97s skausmas bei kosulys ir raumen\xc5\xb3 bei s\xc4\x85nari\xc5\xb3 maudimas (50\xe2\x80\x9379\xc2\xa0%).\n_START_SECTION_\nPa\xc5\xbeengusi stadija\n_START_PARAGRAPH_\nB\xc5\xabdingi simptomai\xc2\xa0\xe2\x80\x93 pilvo skausmas (65\xc2\xa0%), pykinimas ir v\xc4\x97mimas (68\xe2\x80\x9373\xc2\xa0%), viduriavimas (85%). Ligonis netenka daug skys\xc4\x8di\xc5\xb3, suma\xc5\xbe\xc4\x97ja k\xc5\xabno mas\xc4\x97. Atsiranda anemija, inkst\xc5\xb3, kepen\xc5\xb3 nepakankamumas. Makulopapulinis\xc2\xa0b\xc4\x97rimas (smulkus, tankus) i\xc5\xa1tinka ligonius 15\xc2\xa0% atvej\xc5\xb3._NEWLINE_Ligai progresuojant, kai kuriais atvejais prasideda i\xc5\xa1orinis ir vidinis kraujavimas, da\xc5\xbeniausiai pra\xc4\x97jus 5\xe2\x80\x937 dienoms po pirm\xc5\xb3j\xc5\xb3 simptom\xc5\xb3 atsiradimo. 40\xe2\x80\x9350\xc2\xa0% atvej\xc5\xb3 pasirei\xc5\xa1kia kraujavimas i\xc5\xa1 gleivini\xc5\xb3 ar adatos d\xc5\xabri\xc5\xb3 vietose. Tai gali sukelti v\xc4\x97mim\xc4\x85 krauju, kosul\xc4\xaf su krauju ar i\xc5\xa1matas su krauju. 45\xc2\xa0% atvej\xc5\xb3 i\xc5\xa1tinka konjunktyvitas (aki\xc5\xb3 paraudimas), 57\xc2\xa0% atvej\xc5\xb3\xc2\xa0\xe2\x80\x93 odinofagija (skausmingas rijimas) bei disfagija (sutrik\xc4\x99s rijimas)._NEWLINE_Paprastai, kraujavimo i\xc5\xa1sivystymas prana\xc5\xa1auja prastesn\xc4\xaf scenarij\xc5\xb3, nes gausus kraujo praradimas gali baigtis mirtimi. Jei ligonis mir\xc5\xa1ta, tai da\xc5\xbeniausiai atsitinka 6\xe2\x80\x9316 dien\xc4\x85 po pirm\xc5\xb3j\xc5\xb3 simptom\xc5\xb3 atsiradimo d\xc4\x97l \xc5\xbeemo kraujosp\xc5\xabd\xc5\xbeio ir skys\xc4\x8di\xc5\xb3 praradimo. Priart\xc4\x97jus mir\xc4\x8diai, ligonius da\xc5\xbenai i\xc5\xa1tinka koma._NEWLINE_Kai kuriems mir\xc5\xa1tantiems ligoniams prasideda \xc5\xbeags\xc4\x97jimas ir 37\xc2\xa0% atvej\xc5\xb3\xc2\xa0\xe2\x80\x93 tachipn\xc4\x97ja (da\xc5\xbenas kv\xc4\x97pavimas), vienintelis ry\xc5\xa1kiausias \xc5\xbeenklas, kad ligonis mirs.\n_START_SECTION_\nDiagnozavimas\n_START_PARAGRAPH_\nKai pacientui \xc4\xaftariama Ebola, jo kelioni\xc5\xb3 ir darbo istorija, taip pat ir s\xc4\x85lytis su laukine gamta, yra svarb\xc5\xabs \xc5\xbeinoti ateities medicininiams tyrimams.\n_START_SECTION_\nNespecifiniai laboratoriniai tyrimai\n_START_PARAGRAPH_\nGalimi laboratoriniai Ebolos indikatoriai yra ma\xc5\xbeas trombocit\xc5\xb3 skai\xc4\x8dius; i\xc5\xa1 prad\xc5\xbei\xc5\xb3 suma\xc5\xbe\xc4\x97j\xc4\x99s, o v\xc4\x97liau padid\xc4\x97j\xc4\x99s balt\xc5\xb3j\xc5\xb3 kraujo k\xc5\xabneli\xc5\xb3 skai\xc4\x8dius; padid\xc4\x97j\xc4\x99s kepen\xc5\xb3 ferment\xc5\xb3 alanino aminotransferaz\xc4\x97s ir aspartato aminotransferaz\xc4\x97s kiekis; kraujo kre\xc5\xa1\xc4\x97jimo sutrikimai.\n_START_SECTION_\nSpecifiniai laboratoriniai tyrimai\n_START_PARAGRAPH_\nEbolos diagnoz\xc4\x97 patvirtinama izoliavus virus\xc4\x85, radus jo RNR ar baltymus, arba radus prie\xc5\xa1virusini\xc5\xb3 antik\xc5\xabn\xc5\xb3 kraujyje. Viruso izoliavimas l\xc4\x85steli\xc5\xb3 kult\xc5\xabroje, RNR aptikimas polimeraz\xc4\x97s grandinine reakcija ir baltym\xc5\xb3 aptikimas ELISA metodu yra metodai, kuriuos geriausia atlikti esant ankstyvoms ligos stadijoms, taip pat aptikti virusui \xc5\xbemogaus palaikuose. Prie\xc5\xa1virusini\xc5\xb3 antik\xc5\xabn\xc5\xb3 aptikimas yra patikimiausias v\xc4\x97lyvose ligos stadijose, taip pat sveikstan\xc4\x8diuose pacientuose. Imunoglobulinas M aptinkamas po 2 dien\xc5\xb3 nuo simptom\xc5\xb3 pasirei\xc5\xa1kimo, o imunoglobulinas G\xc2\xa0\xe2\x80\x93 nuo 6 iki 18 dien\xc5\xb3 po simptom\xc5\xb3 pasirei\xc5\xa1kimo._NEWLINE_Ligos protr\xc5\xabkio metu, viruso izoliavimas l\xc4\x85steli\xc5\xb3 kult\xc5\xabroje n\xc4\x97ra taikomas. Mobiliose ligonin\xc4\x97se da\xc5\xbeniausiai naudojami ir tiksliausi metodai yra realaus laiko polimeraz\xc4\x97s grandinin\xc4\x97 reakcija ir ELISA metodas. 2014 metais, kai kuriose Liberijos dalyse \xc4\xafk\xc5\xabrus naujas mobilias tyrim\xc5\xb3 laboratorijas, tyrim\xc5\xb3 rezultatai buvo gaunami per 3\xe2\x80\x935 valandas po m\xc4\x97ginio pateikimo._NEWLINE_Filovirusai, tokie kaip EBOV, gali b\xc5\xabti identifikuojami pagal j\xc5\xb3 unikali\xc4\x85 filament\xc5\xb3 strukt\xc5\xabr\xc4\x85 naudojant elektronin\xc4\x99 mikroskopij\xc4\x85, bet \xc5\xa1is metodas negali atskirti skirting\xc5\xb3 filovirus\xc5\xb3 vien\xc5\xb3 nuo kit\xc5\xb3.\n_START_SECTION_\nGydymas\n_START_PARAGRAPH_\n\xc5\xa0iai dienai n\xc4\x97ra speciali\xc5\xb3 vaist\xc5\xb3, skirt\xc5\xb3 Ebolai gydyti._NEWLINE_Yra gydomi tik simptomai (rehidracija,\xc2\xa0medikamentinis skausmo valdymas, pakankamo kraujosp\xc5\xabd\xc5\xbeio u\xc5\xbetikrinimas, netekto kraujo atstatymas, antrini\xc5\xb3 infekcij\xc5\xb3 gydymas), kas gali pagerinti pasveikimo galimyb\xc4\x99, ypa\xc4\x8d jei palaikomasis gydymas prad\xc4\x97tas taikyti kuo anks\xc4\x8diau. Efektyviai padeda tam tikr\xc5\xb3 kraujo element\xc5\xb3 perpylimas (eritrocit\xc5\xb3 koncentrato, trombocit\xc5\xb3 bei \xc5\xa1vie\xc5\xbeiai \xc5\xa1aldytos plazmos).'